**Vagyonkezelési Szerződés**

amely létrejött egyrészről

**Pápakovácsi Község Önkormányzata**

Székhely: 8596 Pápakovácsi, Fő u. 19.

Adószáma:

Statisztikai száma:

Törzskönyvi azonosító száma:

Képvisel: Burghardt Ferenc polgármester, mint átadó (továbbiakban: Önkormányzat)

másrészről a

**Pápai Víz- és Csatornamű Zrt.**

Székhely: 8500 Pápa, Vízmű u. 2.

Adószáma: 11338110-2-19

Statisztikai száma: 11338110-3600-114-19

Cégjegyzékszám: 19-10-500132

Képviseli: Dr. Lukács Endre vezérigazgató, mint Vagyonkezelő (továbbiakban: Vagyonkezelő)

(a továbbiakban együttesen: **Felek**) között az alulírott helyen és napon a következő feltételekkel:

**I. Előzmények**

1. Jelen szerződés tárgya: a V03 Pápakovácsi kistérség közműves ivóvíz-szolgáltatás víziközmű rendszer rendszerfüggő elemeinek vagyonkezelésbe adása Pápai Víz- és Csatornamű Zrt. részére. A vagyonkezelésbe adott rendszerfüggő elemek listáját jelen szerződés 1. számú melléklete (Vagyonlista) tartalmazza.
2. Jelen szerződés területi hatálya: Pápakovácsi, Kup, Pápasalamon (továbbiakban: Ellátásért Felelősök) közigazgatási területe.
3. Az Ellátásért Felelősök a V03 Pápakovácsi kistérség közműves ivóvíz-szolgáltatás víziközmű-rendszeren a víziközmű-szolgáltatásról szóló 2011. évi CCIX. törvény (a továbbiakban: Vksztv.) 15-16. §-ai, a nemzeti vagyonról szóló 2011. évi CXCVI. törvény (a továbbiakban: Nvtv.) 11. §-a, valamint Magyarország helyi önkormányzatairól szóló 2011.évi CLXXXIX. törvény 109. §-a alapján jogosultak a Vksztv-ben szabályozott módon, versenyeztetés nélkül vagyonkezelési jogot létesíteni.
4. Ellátásért Felelősök között 2017. …………………..-án létrejött Megállapodás ellátásbiztonságról elnevezésű megállapodás (a továbbiakban: Megállapodás) szerint Pápakovácsi Község Önkormányzata az Ellátásért Felelősök képviselője.
5. A víziközmű-rendszeren a víziközmű-szolgáltatást jelenleg, valamint jelen szerződésben foglaltak szerint annak hatálya alatt a Pápai Víz- és Csatornamű Zrt. végzi.
6. A Felek kijelentik, hogy a jelen szerződés 1. számú mellékletében feltüntetett elemekkel Vagyonkezelő a kötelezően ellátandó önkormányzati közfeladatot közszolgáltatásként látja el a V03 víziközmű-rendszerhez tartozó 2. pontban felsorolt településeken.
7. A Vagyonlistában szereplő víziközmű elemek az egységes vagyonkezelési szerződésben 2017. december 31.-i könyv szerinti értéket tükrözi.

**II. A vagyonkezeléshez kapcsolódó jogok és kötelezettségek**

1. A Vagyonkezelőt – ha jogszabály vagy a vagyonkezelési szerződés másként nem rendelkezik – megilletik a tulajdonos jogai és terhelik a tulajdonos kötelezettségei – ideértve a számvitelről szóló 2000. évi C. törvény szerinti könyvvezetési és beszámoló-készítési kötelezettséget is. A vagyonkezelésbe adott vagyon használatával kapcsolatos korlátozásokat az Nvtv. 11. §-a tartalmazza.

2. A Vagyonkezelő jelen szerződés alapján jogosult az Ellátásért Felelősök tulajdonában álló víziközművek vagyonkezelésére, ennek keretében üzemeltetésére, működtetésére, valamint azok birtoklására, használatára és a hasznok szedésére.

3. A Vagyonkezelő a hatályos jogszabályokban meghatározott feltételek szerint jogosult a víziközművel a víziközmű-szolgáltatáson kívüli vállalkozási tevékenységet is folytatni, ha az nem veszélyezteti a víziközmű-szolgáltatás folyamatos és biztonságos ellátását, továbbá nem okoz a víziközműben állagromlást.

4. Felek megállapodnak abban, hogy a Vagyonkezelő a Vagyonlistában szereplő elemeket ivóvíztermelés-kezelés-ellátás közfeladat ellátására használja.

5. A Vagyonkezelő kötelezettségei:

* a vagyonkezelésbe adott víziközmű üzemeltetése,
* a vagyon felújítása, pótlólagos beruházás,
* üzletszabályzat kidolgozása, amely tartalmazza a Vagyonkezelő által a felhasználók részére nyújtott víziközmű-szolgáltatások általános műszaki, elszámolási és fizetési szerződési feltételeit és annak jóváhagyásra történő benyújtása a Magyar Energetikai és Közmű-szabályozási Hivatalhoz (a továbbiakban: Hivatal),
* jelen szerződésben meghatározott közszolgáltatás folyamatos és teljes körű ellátása, a teljesítéshez szükséges mennyiségű és minőségű jármű, gép, eszköz, anyag, berendezés biztosítása, valamint a szükséges létszámú és képzettségű szakember alkalmazása, folyamatos ellátásához, biztonságos teljesítéséhez szükséges hibaelhárító, működést elősegítő és állagmegóvást szolgáló karbantartások elvégzése, a lehető legkisebb ellátási zavart okozva a víziközmű rendszeren.
* A Vagyonkezelő a közszolgáltatás elősegítése érdekében különösen az alábbi feladatokat köteles ellátni:

- a felhasználókkal kötendő, a közszolgáltatás igénybevételére irányuló közüzemi szerződések kezelése, ezen belül a közüzemi szerződések megkötése, nyilvántartása, módosítása, megszüntetése,

- ügyfélszolgálati feladatok ellátása, ezen belül az ügyfelek tájékoztatása, ügyfélbejelentések kezelése, ügyfélpanaszok kivizsgálása és kezelése, számlareklamációk kezelése, személyes ügyfélszolgálat működtetése, telefonos ügyfélszolgálat működtetése, ügyeleti rendszer működtetése, internetes honlap működtetése.

* A víziközmű-rendszer működtetése biztonságosan, hatékonyan és megbízhatóan, a környezetvédelmi követelmények, valamint az ellátásbiztonság figyelembevételével.
* A víziközmű felújítások, pótlólagos beruházások elvégzése a hatályos jogszabályok szerint és a Felek által meghatározott terjedelemben és időben úgy, hogy az általa üzemeltetett víziközmű-rendszer teljesítőképesség mértékéig is ki tudja elégíteni az ésszerű igényeket, valamint gondoskodni az ezek elvégzéséhez szükséges készletekről és tartalékokról.
* A vagyonkezelésbe vett vagyon használatából, működtetéséből származó bevételek, illetve közvetlen költségek és ráfordítások elkülönítetten történő nyilvántartása oly módon, hogy az egyéb vállalkozási tevékenységéből származó bevételeitől, költségeitől és ráfordításaitól egyértelműen elhatárolható legyen.
* A felmerülő hibák folyamatos elhárítása, az esetleges ellátási zavarok lehető legkisebbre mérséklése.
* Gondoskodás az üzemeltetés körébe tartozó élet- és vagyonvédelmi, balesetvédelmi, közegészségügyi és egyéb hatósági előírások betartásáról.
* A fogyasztókkal szolgáltatói szerződés megkötése, melynek keretében jogosult különösen a víz- és szennyvízrákötés műszaki feltételeinek meghatározására, a megvalósult rákötés ellenőrzésére és a szennyvízelvezetés engedélyezésére, a víz- és szennyvízmérőórák leolvasására, mely alapján a számlákat kibocsátja és a víz- és csatornadíjakat beszedi.
* Gördülő Fejlesztési Terv készítése.
* A közmű-vagyon elemek évenkénti értékének egyeztetése és három évente leltározása.
* Vagyon- és felelősségbiztosítás megkötése.
* A közművagyon működtetése a szakmai és személyi feltételekre vonatkozó általános szabályok szerint.
* A közszolgáltatás teljes időtartama alatt a közszolgáltatás – hatályos jogszabályokban előírt – szakmai és személyi feltételeinek biztosítása.

6. Az Önkormányzat kötelezettségei:

* Együttműködés a Vagyonkezelővel a víziközmű-rendszerhez kapcsolódó, a Gördülő Fejlesztési Terv részét képező műszaki fejlesztések, beruházások tervezése, a megvalósult beruházás vagyonkezelésbe átadása, üzembe helyezése tekintetében.
* A víziközmű-elemek selejtezési javaslatának jóváhagyása.
* Az Ellátásért Felelősök tájékoztatása a változásokról.
* A vagyonkezelésbe adott vagyon, annak nyilvántartása és pénzügyi elszámolásainak ellenőrzése.

7. A Vagyonkezelő az ingatlan-nyilvántartásban szereplő, jelen szerződés hatálya alá tartozó elemekre (ingatlanokra) vonatkozó vagyonkezelői jogát az ingatlan-nyilvántartásba bejegyezteti. Az ingatlan-nyilvántartásba történő bejegyzés költsége a Vagyonkezelőt terheli. A jelen szerződés 1. számú mellékletében feltüntetett ingatlanok 1/1 tulajdoni hányadára vonatkozó, a Vagyonkezelő javára történő vagyonkezelői jog bejegyzéséhez az ingatlan tulajdonosa külön okiratban járul hozzá.

**III. Vagyonkezelés keretében üzemeltetett elemek számviteli elszámolása**

1. A Vagyonkezelő a vagyon felújításáról, pótlólagos beruházásáról a vagyonkezelt elemek elszámolt értékcsökkenésének mértékéig köteles gondoskodni akkor, ha a víziközmű-rendszer szolgáltatási díj bevételei fedezetet nyújtanak a biztonságos szolgáltatás indokolt költségeire és az elemek értékcsökkenésére. A Vagyonkezelőnek kizárólag a bevételben megtérülő értékcsökkenési leírás mértékéig van felújítási, pótlási kötelezettsége.
2. A Gördülő Fejlesztési Terv tartalmazza a rövid, közép és hosszú távú felújításokat és pótlásokat, melynek elkészítése a Vagyonkezelő feladata, és amelyet véleményezésre megküld az Önkormányzatnak, aki annak tartalmáról tájékoztatja az Ellátásért Felelősöket.
3. A Vagyonkezelő más víziközmű-rendszerek adataitól elkülönítetten nyilvántartja a vagyonkezelésbe adott elemeket, átvezeti a változásokat és negyedévente elszámolja az értékcsökkenést. Elkészíti és vezeti a vagyonnyilvántartást és műszaki leltárt.
4. A vagyonkezelésbe adott elemek hasznos élettartamát, maradványérték megállapítását és az értékcsökkenési leírás meghatározásának módját és mértékét a Vagyonkezelő Számviteli politikája tartalmazza.
5. A Vagyonkezelő a működtetés és üzemeltetés során a selejtezendő elemekről, a hiányzó, vagy megsemmisült elemekről műszakilag indokolt selejtezési javaslatot készít, melyet megküld az Önkormányzatnak, aki ezt jóváhagyja. A selejtezési javaslat jóváhagyását követően a Vagyonkezelő és az érintett Ellátásért Felelős a nyilvántartásából együttesen, azonos módon kivezeti a selejtezett elemeket.
6. Az eszközök tulajdonjogának gyakorlója az Önkormányzat vagyonkezelési díjat nem fizet a Vízműnek, és a Vagyonkezelő Vízmű is térítésmentesen kapja meg a vagyonkezelési jog gyakorlását.
7. Az értékmegőrzésen felüli, értéknövelő beruházásokat Vagyonkezelő elszámolja az Ellátásért Felelősökkel.

**IV. A közművekkel kapcsolatos nyilvántartási és adatszolgáltatási feladatok**

1. A Vagyonkezelő a saját mérlegében eszközként mutatja ki a vagyonkezelésbe vett – az Ellátásért Felelősök önkormányzati törzsvagyonának részét képező – elemeket is, a hosszú lejáratú kötelezettségeivel szemben.
2. A Vagyonkezelő a vagyonkezelésbe vett víziközművekkel végzett szolgáltatási tevékenységei bevételeit, költségeit és ráfordításait víziközmű szolgáltatásonként külön-külön, saját vagyonától és egyéb vállalkozási tevékenységeiből származó bevételeitől és költségeitől elkülönítetten tartja nyilván, a saját Számviteli politikájában rögzítettek szerint.

A nyilvántartás tételesen tartalmazza a vagyonkezelt elemek könyv szerinti bruttó és nettó értékét, az elszámolt értékcsökkenés összegét, az azokban bekövetkezett változásokat.

1. A víziközművek üzemeltetése során a teljesen elhasználódott és/vagy feleslegessé vált vagyontárgyakról a Vagyonkezelő írásban tájékoztatja az Önkormányzatot. A tájékoztatás tartalmazza a hasznosításra vonatkozó javaslatot is. Az Önkormányzat a tájékoztatást követő 8 napon belül értesíti a Vagyonkezelőt, hogy az érintett Ellátásért Felelős igényt tart-e a felesleges vagyontárgyra. Értesítés elmaradása esetén az Önkormányzat elfogadja a Vagyonkezelő hasznosításra vonatkozó javaslatát.

A selejtezéssel kapcsolatos költségek, ráfordítások az értékesítési bevétel terhére elszámolhatóak, illetve a selejtesére váró víziközműnek az érintett Ellátásért Felelős részére történő átadásának minden költsége az érintett Ellátásért Felelőst terheli.

A Vagyonkezelő a felesleges vagyontárgyakkal kapcsolatos eljárást lefolytatja, beleértve a vagyontárgy hasznosítását vagy a visszaszolgáltatását is.

Amennyiben a hasznosítás bevétele meghaladja a felesleges vagyontárgy könyvszerinti értékét, a többletet a Vagyonkezelő a vagyonkezelt elemek felújítására, pótlására fordítja.

1. A Vagyonkezelő a kezelt vagyon állapotának tárgyévi változásairól, vagyonérték nyitó, növekedés, csökkenés, záró sorok feltüntetésével, valamint a vagyonkezelésbe vett vagyon után elszámolt és a víziközmű szolgáltatási díjbevételekben megtérülő értékcsökkenés összegéről, és annak felhasználásáról évente egyszer a tárgyévet követő év január 31. napjáig az Önkormányzat felé információt szolgáltat, melyet az Önkormányzat továbbít a többi Ellátásért Felelős felé.

Az Ellátásért Felelősök a Vagyonkezelő adatközlése alapján vezetik számviteli nyilvántartásaikat, a vagyonkezelésbe adott elemek értékét.

1. Az Önkormányzat a vagyonkezelésbe adott vagyont, annak nyilvántartását, kapcsolódó pénzügyi elszámolásait ellenőrzi. A ellenőrzés során és az ellenőrzés érdekében minden nyilvános, a közművagyonra és a vagyonkezelésre, annak eredményességére vonatkozó adatba, okiratba betekinthet, arról adatszolgáltatást kérhet. A Vagyonkezelő az ellenőrzést köteles tűrni, az ellenőrzés érdekében kötelezhető minden az önkormányzati vagyonra és vagyonkezelésre vonatkozó adat szolgáltatására és okirat bemutatására, figyelemmel az információs önrendelkezési jogról és az információszabadságról szóló 2011. évi CXII. törvény rendelkezéseire.
2. A víziközmű vagyon leltározását a Vagyonkezelő végzi a Leltározási szabályzata alapján. A leltározás ütemezéséről az Önkormányzatot tájékoztatja, akinek kijelölt képviselője jogosult a leltározásban részt venni, azt ellenőrizni. A Vagyonkezelő a leltározás során fellelt vagy hiányzó elemek értékével – az Önkormányzat egyidejű értesítése mellett – módosítja a nyilvántartásait. A hiányzó elemek pótlása a Vagyonkezelő feladata.
3. A Vagyonkezelő a jelen szerződés alapján vagyonkezelt vagyon nyilvántartási összértékében bekövetkezett – 5%-os mértéket meghaladó – csökkenésről (pl. elemi kár, stb.) annak tudomására jutásakor írásban tájékoztatja az Önkormányzatot, aki a Vagyonkezelő felé intézkedni jogosult.
4. A nem a Vagyonkezelő által végzett víziközmű fejlesztésekhez kapcsolódó műszaki ellenőrzést és szakfelügyeletet megállapodás alapján, térítés ellenében végzi el a Vagyonkezelő.
5. Nem a Vagyonkezelő által megvalósított víziközmű fejlesztések eredményeként létrejött vagyontárgyak üzemeltetési jogviszony keretében való átvétele esetében a műszaki átadás-átvételt követően az Önkormányzat a vagyonkezelési szerződés egyidejű módosításával a műveket átadja üzemeltetésre a Vagyonkezelőnek. A vízjogi üzemeltetési engedély beszerzéséhez és a szakszerű és biztonságos működéshez szükséges dokumentumokat az érintett Ellátásért Felelős biztosítja az átadáskor.
6. A Vagyonkezelő a térképi nyilvántartásokat átveszi és a benne lévő víziközmű tartalmakat évente frissíti. Az Ellátásért Felelősök anyagi lehetőségeiknek függvényében segítik a térképi adatok digitalizálását, ehhez az alaptérképet a Vagyonkezelő részére biztosítják.

**V. Vagyonkezelő felelőssége és kártérítési felelőssége**

1. Vagyonkezelő szolgáltatási kötelezettsége és felelőssége a szolgáltatás minőségéért a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Korm. rendelet szerinti szolgáltatási pontig áll fenn.
2. Vagyonkezelő szavatosságot vállal a víziközművek szakszerű működtetésére. A használatba vett vagyonelemeket rendeltetésszerűen működteti, azok állagát megóvja.
3. A Vagyonkezelő hibájából eredő, az üzemeltetéssel, vagy annak elmaradásával okozott kárért felel. Vagyonkezelő felel továbbá mindazon károkért, amelyek neki felróható okból jogszabályi előírások be nem tartásából, szerződéses kötelezettségei megszegéséből keletkeznek.
4. Vagyonkezelő köteles a kezelt vagyonra teljes körű vagyonbiztosítási szerződést kötni. A vagyonkezelésbe vett elemekben bekövetkezett káresemények után, a biztosító által megfizetett kártérítés a Vagyonkezelőt illeti, amelynek összegét a Vagyonkezelő a megrongálódott vagyontárgy helyreállítására fordítja. Amennyiben a biztosító által megfizetett kártérítés nem elégséges a megrongálódott vagyontárgy helyreállítására, pótlására, úgy Vagyonkezelő saját költségén köteles a vagyontárgy káresemény előtti állapotának visszaállítására.
5. A jelen szerződés időtartama alatt a vagyonkezelésbe vett elemek megsemmisülése, vagy megrongálódása folytán bekövetkező olyan károkért, amelyek a Vagyonkezelő felróható magatartására vezethetők vissza, Vagyonkezelő az Ellátásért Felelősök felé a Polgári Törvénykönyvről szóló 2013. évi V. törvény (a továbbiakban: Ptk.) károkozásra vonatkozó rendelkezései szerint tartozik kártérítési felelősséggel. A vagyonkezelésbe adott vagyontárgyak működtetése során harmadik személynek okozott károkért Vagyonkezelő ugyancsak a Ptk. károkozásra vonatkozó rendelkezései szerint felel. Ezen károk megtérítése végett a Vagyonkezelő köteles felelősségbiztosítási szerződést kötni.

**VI. Kizárólagosságot biztosító rendelkezések**

1. Ellátásért Felelősök a Vagyonkezelő részére a víziközművek működtetésére nézve, mind a jelenleg meglévő és átadásra kerülő, mind a jövőben megépülő és átadásra kerülő víziközművek vonatkozásában kizárólagos jogot biztosítanak a jelen szerződés időbeli hatálya alatt. Vagyonkezelő a víziközművek működtetésének jogát másnak el nem idegenítheti, gyakorlását át nem engedheti, nem pénzbeli hozzájárulásként más gazdálkodó szervezetbe be nem viheti, más hasonló jogügyletben nem hasznosíthatja, és meg nem terhelheti.
2. A víziközmű-működtetés meghatározott részének kiszervezéséhez a Hivatal Vksztv.-ben és a végrehajtásáról szóló kormányrendeletben előírt előzetes tájékoztatás, illetve előzetes engedélye szükséges. A harmadik személytől víziközmű-működtetése érdekében igénybe vett tevékenység körébe tartozó tevékenység esetében a Vagyonkezelő úgy felel a jogszabályokban vagy hatósági határozatban meghatározott kötelezettségei teljesítéséért, mintha az adott tevékenységet maga végezte volna. A kiszervezés mértéke és módja tekintetében a mindenkori hatályos jogszabályok szerint jár el a Vagyonkezelő.
3. Vagyonkezelő köteles a vagyonkezelésbe kapott vagyonnal igazolhatóan eredményes gazdálkodást folytatni. Vagyonkezelő az eredményes gazdálkodás érdekében biztosítja a hatékony működés feltételeit.

**VII. Szerződés időbeli hatálya, módosítása, megszüntetése**

1. A jelen vagyonkezelési szerződést a Felek a hatályba lépésétől számított 35 éves időtartamra kötik.
2. Jelen szerződés a Hivatal jóváhagyásával lép hatályba, a jóváhagyott változat rendelkezéseit 2018. január 1. napjától kell alkalmazni.
3. Felek jelen szerződést kizárólag közös megegyezéssel, írásban módosíthatják.
4. A vagyonkezelési szerződés megszűnik:

* a Felek közös megegyezésével,
* a szerződés hatályba lépésétől számított 35 évi időtartam elteltével,
* rendkívüli felmondással,
* a Vagyonkezelő jogutód nélküli megszűnésével,
* az adott vagyontárgyra vonatkozóan a vagyontárgy megsemmisülésével,
* amennyiben a Hivatal közérdekű üzemeltetőt jelöl ki.

1. Önkormányzat a vagyonkezelési szerződést rendkívüli felmondással akkor szüntetheti meg, ha:

* a Vagyonkezelő a számára jogszabályba előírt kötelezettségét megszegi, vagy a vagyonkezelési szerződésben előírt kötelezettségét súlyosan megszegi,
* a Vagyonkezelő a vele szemben a vagyonkezelési szerződés megkötését megelőzően megindult csőd-, felszámolási, vagy végelszámolási eljárásról az Önkormányzatot nem tájékoztatta, vagy a Vagyonkezelővel szemben a vagyonkezelési szerződés hatályának időtartama alatt csőd-, felszámolási, vagy végelszámolási eljárás indul,
* a Vagyonkezelő adó-, illeték-, vám- vagy társadalombiztosítási járulék tartozása több, mint hat hónapja lejárt, és ennek megfizetésére halasztást nem kapott.

1. Amennyiben a Hivatal határozatban közérdekű üzemeltetőt jelöl ki, akkor annak birtokba lépésével egyidejűleg jelen szerződés az érintett közműrendszerre vonatkozóan hatályát veszti.
2. Felek jelen szerződést a Vksztv. 20. §-ában foglaltak szerinti szerződésszegés esetén az abban meghatározott módon és határidővel megszüntethetik.

**VIII. Vagyonkezelt elemek elszámolása szerződés megszüntetése esetén**

1. A jelen szerződés megszűnése esetén Vagyonkezelő és Ellátásért Felelősök kötelesek elszámolni egymással a kezelt vagyonnal, és a kezelt vagyonnak a vagyonkezelésbe adás időpontjában fennálló állapotához (értékéhez) viszonyítottan bekövetkezett különbözetével is.
2. A Vagyonkezelő a vagyonkezelői jog megszűnését követő 6 hónapon belül köteles elszámolni a vagyonkezelési jog megszűnése időpontjáig még fel nem használt amortizáció összegével.
3. A Vagyonkezelő által előre finanszírozott – de a díjban a vagyonkezelői jog megszűnése időpontjáig még meg nem térült – pótlási és felújítási munkák értékét az elem tulajdonosa köteles a Vagyonkezelő részére a vagyonkezelői jog megszűnését követő 6 hónapon belül megtéríteni abban az esetben, ha a vagyonkezelői jog megszűnése nem a Vagyonkezelő hibájából történik.
4. A követelések késedelmes megfizetése esetén Vagyonkezelő, valamint Ellátásért Felelősök a késedelem idejére, a jegybanki alapkamatnak megfelelő mértékű késedelmi kamatot fizetnek a másik fél részére a tartozás teljes összege után.
5. A jelen szerződés megszűnésekor Vagyonkezelő saját költségén köteles gondoskodni a jelen szerződés alapján bejegyzett vagyonkezelői jog ingatlan-nyilvántartásból történő törléséről.
6. A jelen szerződés megszűnésekor a Vagyonkezelő az Ellátásért Felelősök részére átadja az érintett felhasználókra, felhasználási helyekre és víziközművekre vonatkozóan:

- a felhasználók nevét és címét,

- az egyes felhasználókhoz tartozó felhasználási helyek címét,

- a felhasználási helyekre vonatkozó, a fogyasztás megállapításához szükséges adatokat 5 évre visszamenőleg,

- a víziközmű térképnyilvántartás adatállományát.

**IX. Egyéb rendelkezések**

1. Jelen szerződés hatálybalépésével egyidejűleg a V03 Pápakovácsi kistérség közműves ivóvíz-szolgáltatás víziközmű-rendszerre kötött valamennyi korábbi vagyonkezelési szerződés hatályát veszti.
2. Felek rögzítik, hogy jelen szerződés teljesítése érdekében egymással szorosan együttműködnek. Az esetleges vitás kérdéseiket egymás között elsősorban tárgyalásos úton rendezik, amelynek során megkísérlik az egyezségkötést. Amennyiben a Felek között nem jön létre egyezség, úgy a Felek az igényüket bíróságon érvényesíthetik. Felek az esetleges jogviták rendezésére hatáskörtől függően a Pápai Járásbíróság, illetve a Veszprémi Törvényszék illetékességét kötik ki.
3. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, a víziközmű-szolgáltatásról szóló 2011. évi CCIX. törvény, a nemzeti vagyonról szóló 2011. évi CXCVI. törvény, Magyarország helyi önkormányzatairól szóló 2011.évi CLXXXIX. törvény, a számvitelről szóló 2000. évi C. törvény, a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Korm. rendelet, valamint az egyéb vonatkozó jogszabályok rendelkezései az irányadók.

Jelen szerződés 7 (hét) egymással mindenben megegyező eredeti példányban készült, melyet a Felek elolvastak, az abban foglaltakat megértették, és mint akaratukkal mindenben megegyezőt jóváhagyólag aláírták.

Mellékletek:

- 1. számú Melléklet: Vagyonlista

- 2. számú Melléklet: Megállapodás ellátásbiztonságról

- 3. számú Melléklet: Ellátásért felelősök képviselőtestületi határozatai

- 4. számú Melléklet: Átnézetes helyszínrajz ivóvíz hálózatról

2017. …………..….. .

……………………………………. ……………………………………..

Pápakovácsi Község Önkormányzata Pápai Víz- és Csatornamű Zrt.

Burghardt Ferenc polgármester Dr. Lukács Endre vezérigazgató

Átadó Vagyonkezelő

Jogi ellenjegyzés:

………………………………….

Pénzügyi ellenjegyzés:

………………………………….